Twee weke van onstuimigheid in bankweseArgieffoto (Foto: 3D Animation Production Company/Pixabay) Ná drie Amerikaanse kredietgewers ineengestort het en beleggingsbank UBS ingegryp het om Credit Suisse uit te koop om ŉ groter krisis te voorkom, kyk Agence France-Presse (AFP) na twee weke van onstuimigheid in die bankwese. Silvergate Bank Die onstuimigheid het die aand van 8 Maart begin met ŉ likwidasieaankondiging van Silvergate Bank, ŉ Amerikaanse streekskredietgewer en gunsteling onder aanhangers van kripto-geldeenhede. Die Kalifornië-gebaseerde onderneming is meegesleur deur verskeie kripto-misstappe, spesifiek die inploffing van die verhandelingsplatform FTX, voor ŉ rits skielike onttrekkings. Op 10 Maart het die kripto-bankreus gesê hy is van voornemens om sy deure te sluit. Silicon Valley Bank Op dieselfde aand van 8 Maart het Silicon Valley Bank aangekondig hy word in die gesig gestaar deur ŉ rits onverwagte onttrekkings. In ŉ poging om kontant te bekom, het die bank verliese van $1,8 miljard gely in die verkope van ŉ aandeleportefeulje waarvan die waarde gedaal het ná rentekoersverhogings deur die Amerikaanse Federale Reserwebank. SVB, ŉ toonaangewende kredietverskaffer aan beginbesighede in die VSA sedert die 1980’s en die land se 16de grootste bank wat bates betref, is swaar getref deur ŉ verlangsaming in die tegnologiebedryf toe kontanthonger maatskappye hul hande op hul geld wou lê. Die aankondiging deur SVB het beleggers en kliënte skrik op die lyf gejaag. Op 10 Maart het die bank ineengestort – die grootste Amerikaanse bankmislukking sedert die 2008 finansiële krisis – en reguleerders is genoop om op dieselfde dag beheer te neem. Die Federal Deposit Insurance Corporation (FDIC) het die bank oorgeneem en gesê hy sal deposito’s verseker – tot $250 000 per kliënt. Die Federale Reserwebank, die FDIC en die tesourie het in ŉ verklaring op 12 Maart aangekondig dat SVB-deponeerders sal vanaf 13 Maart toegang hê tot “al hulle geld” en Amerikaanse belastingbetalers sal nie hoef op te dok nie. Reguleerders kon tot dusver egter nie ŉ koper kry vir SVB nie en oorweeg nou om die bank op te deel, aldus Bloomberg. Signature Bank Die verklaring van 12 Maart het ook onthul dat Signature Bank, die 21ste grootste in die VSA, outomaties gesluit is en sy kliënte sal dieselfde voordeel geniet as dié by SVB. Die FDIC het op 19 Maart gesê hy het ŉ ooreenkoms aangegaan om meeste van die bates van Signature Bank te verkoop aan Flagstar Bank, ŉ filiaal van New York Community Bancorp. Signature Bank het teen 31 Desember deposito’s ter waarde van $88,6 miljard gehou, aldus die FDIC-verklaring, en bygevoeg dat die bank se 40 takke onder Flagstar oop sal bly. First Republic Bank First Republic Bank, gebaseer in San Francisco, die 14de grootste bank wat bates betref, het teen 9 Maart gesien hoe sy aandeelmarkwaardering tuimel en teen die volgende week het sy aandeleprys ook getuimel. Wall Streetreuse insluitend JP Morgan, Bank of America en Citigroup het op 16 Maart onderneem om $30 miljard te deponeer. Ondanks die reddingspakket het die kredietgraderingsmaatskappy Standard & Poor’s (S&P) Sondag First Republic se langtermyn-kredietgradering afgegradeer van BB+ na B+. Die agentskap het gewaarsku dat hy die bank se kredietgradering verder kan afgradeer indien daar nie enige vordering gemaak word om deposito’s te stabiliseer nie. First Republic Bank het versekerings aangekondig dat die kredietgewer tesame met die $30 miljard-inspuiting “goed geposisioneer is om korttermyn deposito-aktiwiteit te bestuur”. Credit Suisse Credit Suisse, Switserland se tweede grootste bank en wat as die “swakste skakel” beskou word in die Switserse bankbedryf, se aandeleprys het op 15 Maart begin tuimel. In ŉ poging om stabiliteit in die mark te bring, het Credit Suisse aangekondig dat hy 50 miljard Switserse frank ($54 miljard) by die Switserse sentrale bank sal leen om die groep sterker te maak. Ná die aandeleprys op 16 Maart ietwat verstewig het, het Credit Suisse se aandele die volgende dag sowat 8% swakker gevaar op 1,86 Switserse frank. Die kredietgewer, gebaseer in Zürich, sukkel om beleggersvertroue terug te wen. UBS, Switserland se grootste bank, het Sondag gesê hy sal Credit Suisse vir $3,25 miljard koop om moontlik ŉ groter internasionale bankkrisis te voorkom. Die oorname sal van UBS ŉ bankreus maak – ongekend in die geskiedenis van Switserland waar die bankwese ŉ kerndeel van die nasionale identiteit vorm.